*Likumprojekts*

**Grozījumi Valsts civildienesta likumā**

Izdarīt Valsts civildienesta likumā (Latvijas Republikas Saeimas un Ministru Kabineta Ziņotājs, 2000, 19. nr.; 2001, 9. nr.; 2002, 14., 23. nr.; 2003, 12. nr.; 2005, 10. nr.; 2006, 20., 24. nr.; 2007, 13. nr.; 2008, 24. nr.; 2009, 2. nr.; Latvijas Vēstnesis, 2009, 196. nr.; 2010, 40., 174. nr.; 2014, 113. nr.; 2015, 68. nr.; 2016, 241. nr.; 2017, 64. nr.; 2018, 132. nr.) šādus grozījumus:

1. Papildināt 4. panta otro daļu ar 5. punktu:

"5) savā tīmekļvietnē nodrošina informāciju par valsts civildienesta ierēdņu atlīdzības noteikšanas un civildienesta attiecību izbeigšanas nosacījumiem, kā arī informāciju par sociālo iemaksu veikšanu.".

2. Izslēgt 9. panta pirmās daļas 1.punkta otro teikumu.

3. 11. pantā:

Papildināt pantu ar 1.1 daļu šādā redakcijā:

"(11) Ieceļot pretendentu ierēdņa amatā, viņam sniedz informāciju par valsts civildienesta ierēdņu atlīdzības noteikšanas un civildienesta attiecību izbeigšanas nosacījumiem, kā arī informāciju par sociālo iemaksu veikšanu.".

Izteikt otro daļu šādā redakcijā:

"(2) Pretendentu iestādes vadītāja amatā uz pieciem gadiem ieceļ ministrs. Valsts kancelejas direktoru un Pārresoru koordinācijas centra vadītāju amatā uz pieciem gadiem ieceļ Ministru prezidents. Viena un tā pati persona var būt par iestādes vadītāju, Valsts kancelejas direktoru un Pārresoru koordinācijas centra vadītāju ne vairāk kā divus termiņus pēc kārtas. Sešus mēnešus pirms termiņa beigām ministrs vai attiecīgi Ministru prezidents pieņem lēmumu par termiņa pagarināšanu, pārcelšanu citā amatā valsts interesēs, ievērojot šā likuma 37. pantā noteikto, vai par atbrīvošanu no amata sakarā ar termiņa izbeigšanos, informējot par to personu, attiecībā uz kuru lēmums pieņemts.".

Izslēgt piekto daļu.

4. Papildināt 16. panta otro daļu ar otro teikumu šādā redakcijā:

"Iestādes vadītājam, Valsts kancelejas direktoram, Pārresoru koordinācijas centra vadītājam ir tiesības vērsties pie tiesībsarga ar sūdzību par rīkojuma vai uzdevuma likumīgumu.".

5. Izteikt 35. panta otro daļu šādā redakcijā:

"(2) Iestādes vadītāja darbību un tās rezultātu ne retāk kā reizi divos gados novērtē komisija, kuru Ministru kabineta noteiktajā kārtībā izveido attiecīgais Ministru kabineta loceklis. Iestādes vadītāju novērtē pārbaudes termiņa beigās (ja bijis noteikts), kārtējā novērtēšanā un pirms šā likuma 11. panta otrajā daļā noteiktā lēmuma pieņemšanas.".

6. Izteikt 37. panta ceturto daļu šādā redakcijā:

"(4) Pārceļot ierēdni zemākā ierēdņa amatā, ierēdnim sešus mēnešus saglabā iepriekšējā amata mēnešalgu, pastāvīgās piemaksas, kas saistītas ar dienestu, un sociālās garantijas, kā arī specializētajā civildienestā noteiktās dienesta pakāpes, izņemot gadījumus, kad ierēdni pārceļ, ja tiek likvidēta iestāde vai ierēdņa amats, tiek samazināts ierēdņu skaits, ir pieņemts lēmums par ierēdņa neatbilstību ieņemamam amatam, kā arī pēc ierēdņa lūguma. Iestāde pēc sešiem mēnešiem pārskata pārceltā ierēdņa mēnešalgu atbilstoši normatīvajiem aktiem un iestādē noteiktajai darba samaksas sistēmai. Ierēdnis, kurš pārcelts profesionālā dienesta karavīra amatā, ir tiesīgs saņemt tikai tās sociālās garantijas, kuras var piešķirt ierēdņiem.".

7. Aizstāt 38. panta otrajā daļā vārdus "un grūtnieces" ar vārdiem "grūtnieces un sievietes, kas baro bērnu ar krūti".

8. Izteikt 39. pantu šādā redakcijā:

" **39.pants. Atstādināšana no amata pienākumu izpildes**

(1) Ja attiecībā pret ierēdni kā drošības līdzeklis ir piemērots apcietinājums vai pret viņu ir uzsākta kriminālvajāšana, iestādes vadītājs var atstādināt ierēdni no amata pienākumu izpildes, apturot darba samaksas izmaksu par turpmāko laiku no atstādināšanas dienas.

(2) Iestādes vadītājs atstādina ierēdni no amata pienākumu izpildes, ja to likumā noteiktajos gadījumos pieprasa attiecīgi pilnvarota valsts institūcija, apturot darba samaksas izmaksu par turpmāko laiku no atstādināšanas dienas.

(3) Ja šā panta pirmajā un otrajā daļā minēto ierēdni tiesa atzīst par vainīgu noziedzīga nodarījuma izdarīšanā, darba samaksu par atstādināšanas laiku neizmaksā un viņš uzskatāms par atbrīvotu, skaitot no atstādināšanas dienas. Ja atstādināto ierēdni tiesa attaisno vai kriminālprocess pret to tiek izbeigts ar reabilitējošu lēmumu, atstādinātajam ierēdnim izmaksājama darba samaksa par atstādināšanas laiku.

(4) Iestādes vadītājam ir tiesības uz laiku, bet ne ilgāk kā mēnesi atstādināt ierēdni no amata pienākumu izpildes, apturot darba samaksas izmaksu par turpmāko laiku no atstādināšanas dienas, ja ierēdnis, pildot amata pienākumus, ir alkohola, narkotiku vai toksiska reibuma stāvoklī, kā arī citos gadījumos, kad ierēdņa neatstādināšana no amata pienākumu izpildes var kaitēt viņa paša vai trešo personu drošībai un veselībai vai sabiedrības interesēm. Ja ierēdņa atstādināšana bijusi nepamatota, atstādinātajam ierēdnim izmaksā atlīdzību par atstādināšanas laiku.

(5) Attiecīgās iestādes vadītājs, ministrs, Ministru prezidents var atstādināt ierēdni no amata pienākumu izpildes uz laiku, bet ne ilgāk kā līdz disciplinārsoda izpildes uzsākšanai, saglabājot amata mēnešalgu, sociālās garantijas, normatīvajos aktos noteiktās pastāvīgās piemaksas, kas saistītas ar dienestu, kā arī specializētajā civildienestā noteiktās dienesta pakāpes.

(6) Iestādes vadītāju var atstādināt ministrs, Valsts kancelejas direktoru un Pārresoru koordinācijas centra vadītāju — Ministru prezidents.".

9. 41. pantā:

Papildināt pirmo daļu ar 4. punktu šādā redakcijā:

"4) pamatojoties uz ministra pamatotu lēmumu, ka sadarbība starp ministru un iestādes vadītāju neveidojas vai Ministru prezidenta pamatotu lēmumu, ka sadarbība starp Ministru prezidentu un Valsts kancelejas direktoru vai Pārresoru koordinācijas centra vadītāju neveidojas.".

Papildināt pantu ar trešo, ceturto un piekto daļu šādā redakcijā:

"(3) Izbeidzot valsts civildienesta attiecības pēc iestādes ierosinājuma, ierēdni brīdina rakstiski šādos termiņos:

1) trīs darbdienas – ja valsts civildienesta attiecības izbeidz, pamatojoties uz šā panta pirmās daļas 1. punkta "c", "d", "e", "i" vai "m" apakšpunktu;

2) viens mēnesis – ja valsts civildienesta attiecības izbeidz, pamatojoties uz šā panta pirmās daļas 1. punkta "f", "g" vai "h" apakšpunktu.

(4) Valsts civildienesta attiecības pēc ierēdņa ierosinājuma pārbaudes laikā izbeidz triju darbdienu laikā. Citos gadījumos valsts civildienesta attiecības pēc ierēdņa ierosinājuma izbeidz ne vēlāk kā mēnesi pēc ierēdņa iesnieguma saņemšanas.

(5) Valsts civildienesta attiecības, pamatojoties uz šā panta pirmās daļas 4. punktu, var izbeigt ne ātrāk kā sešus mēnešus pēc sadarbības uzsākšanas.".

10. Papildināt pārejas noteikumus ar 22. punktu šādā redakcijā:

"22. Vadītājam, kurš iecelts vai kuram pagarināts termiņš līdz šā likuma 11. panta otrajā daļā noteiktā ierobežojuma ieņemt amatu ne vairāk kā divus termiņus pēc kārtas spēkā stāšanās dienai, pamatojoties uz ministra vai attiecīgi Ministra prezidenta pieņemto lēmumu, pēc termiņa beigām var tikt pagarināts termiņš uz pieciem gadiem.".

11. Papildināt informatīvo atsauci uz Eiropas Savienības direktīvām ar 7. punktu šādā redakcijā:

"7) Eiropas Parlamenta un Padomes 2019.gada 20.jūnija direktīvas (ES) 2019/1152 par pārredzamiem un paredzamiem darba nosacījumiem Eiropas Savienībā.".

Ministru prezidents A. K. Kariņš

Vīza: Valsts kancelejas direktors J. Citskovskis

Stone 67082954

[kristine.stone@mk.gov.lv](https://likumi.lv/ta/id/26019-darba-likums)